Il-41 laqgħa tad-djalogu makroekonomiku fil-livell politiku ffukat fuq il-kundizzjonijiet u l-prospetti ekonomiċi attwali, u l-impjiegi u t-tkabbir ekonomiku fl-Ewropa - ir-rwol tal-Faċilità għall-Irkupru u r-Reżiljenza. It-tieni mewġa tal-COVID-19 laqtet lill-Ewropa. Il-pandemija tikkawża sfidi ekonomiċi u soċjali bla preċedent. Huwa aktar u aktar importanti li l-Ewropa tingħaqad fis-solidarjetà fil-ġlieda kontra l-coronavirus. Is-sħab soċjali huma kruċjali biex jirrispondu b'suċċess għal dawn l-isfidi. Illum, kellna skambju kostruttiv u siewi mas-sħab soċjali dwar is-severità tal-kundizzjonijiet ekonomiċi u l-importanza tal-Faċilità għall-Irkupru u r-Reżiljenza għall-irkupru tal-Ewropa. Il-Faċilità għall-Irkupru u r-Reżiljenza jeħtieġ li tiġi implimentata malajr biex tappoġġa rkupru sostenibbli u fl-istess ħin tiffaċilita t-tranżizzjonijiet ekoloġiċi u diġitali. Olaf Scholz, Ministru għall-Finanzi u Viċi Kanċillier tal-Ġermanja li bħalissa għandha l-presidenza tal-Kunsill Il-pandemija aggravat l-isfidi tas-suq tax-xogħol u dawk soċjali. L-iskemi ta' xogħol b'ħinijiet iqsar kienu effettivi ħafna fl-appoġġ tal-impjiegi, id-dħul, l-infiq u l-fiduċja. Iżda jaħbu l-impatt sħiħ tal-kriżi fuq l-impjiegi. Huwa għalhekk li għandna nagħmlu l-aħjar użu mix-xbieki ta' sikurezza kollha – b'valur ta' EUR 540 biljun – li daħħalna fis-seħħ f'April, inkluż SURE. L-iskema SURE issa hija kompletament operazzjonali - kważi 90% tal-fondi tagħha huma diġà allokati u l-ewwel ħlasijiet saru l-ġimgħa li għaddiet. Il-Viċi President tal-Kummissjoni Valdis Dombrovskis Nistgħu biss noħorġu mill-kriżi flimkien. L-Istati Membri jistgħu jiksbu aktar billi jaġixxu flimkien milli individwalment. Dan qatt ma kien aktar rilevanti mill-ġlieda kontra l-virus li ma jirrikonoxxix fruntieri nazzjonali. L-interdipendenza tagħna hija sors ta' saħħa fit-trattament ta' din il-marda. Il-Grupp tal-Euro u l-UE rreaġixxew malajr u kollettivament biex itaffu l-impatt ta' dan il-virus fuq iċ-ċittadini tagħna u l-ekonomiji tagħna. Il-President tal-Grupp tal-Euro Paschal Donohoe Il-KETU tħeġġeġ lill-istituzzjonijiet tal-UE biex isibu kompromess malajr dwar il-faċilità għall-Irkupru u r-Reżiljenza u l-Qafas Finanzjarju Pluriennali. Fl-istess ħin, l-ETUC ma tistax taċċetta baġit tal-UE li mhuwiex biżżejjed biex tinkiseb it-trasformazzjoni ekoloġika u diġitali ambizzjuża u riżorsi adegwati għall-koeżjoni, il-konverġenza u l-prijoritajiet soċjali; barra minn hekk, ma hija inkluża l-ebda referenza fil-Faċilità għall-Irkupru u r-Reżiljenza għad-dimensjoni soċjali u l-Pilastru Ewropew tad-Drittijiet Soċjali, ir-rispett għad-djalogu soċjali, in-negozjar kollettiv u d-demokrazija fuq il-post tax-xogħol bħala kundizzjonijiet obbligatorji għall-finanzjament, kif ukoll għall-ħtieġa tal-involviment sħiħ tas-Sħab Soċjali fit-tfassil, l-implimentazzjoni u l-monitoraġġ tal-pjanijiet nazzjonali ta' Rkupru.
 Il-KETU tinsisti fuq il-miżuri ta' emerġenza għall-appoġġ tal-impjiegi u l-kumpens għad-dħul li għandhom jiġu estiżi sakemm ikun meħtieġ biex tiġi ffaċċata t-tieni mewġa tal-virus, u estiżi biex ikopru l-ħaddiema kollha, inkluż il-ħaddiema mhux standard u dawk li jaħdmu għal rashom.
 Fl-aħħar iżda mhux l-inqas, il-KETU hija ferm favur l-estensjoni tal-klawżola Liberatorja Ġenerali tal-Patt ta' Stabbiltà u Tkabbir. Is-Segretarju Ġenerali tal-Konfederazzjoni Ewropea tat-Trade Unions (KETU) Luca Visentini Filwaqt li l-irkupru ekonomiku jinsab għaddej, dan mhux uniformi u huwa inċert. Nistennew li anke sa tmiem l-2021, l-ekonomija tal-UE xorta ser tkun 3% taħt il-livell ta' qabel il-kriżi. Peress li l-investiment privat naqas b'mod konsiderevoli matul il-kriżi, neħtieġu investiment pubbliku biex nimlew temporanjament dan in-nuqqas. Dan ifisser qbil u implimentazzjoni rapidi tal-istrument tal-UE għall-irkupru Next Generation. Minħabba ż-żieda mill-ġdid tal-virus, l-UE u l-Istati Membri jridu jevitaw kwalunkwe rilassament prematur ta' miżuri li jappoġġaw in-negozji u l-ħaddiema, li jirriskja reċessjoni ġdida. Id-Direttur Ġenerali ta' BusinessEurope Markus J. Beyrer Sabiex titwettaq it-trasformazzjoni ekonomika ta' wara l-COVID19, is-CEEP tappella lill-istituzzjonijiet tal-UE u dawk nazzjonali biex jagħmlu l-finanzjament tan-Next Generation EU u tal-Faċilità għall-Irkupru u r-Reżiljenza disponibbli malajr fil-livell reġjonali u dak lokali. Għalina, dan huwa l-mod it-tajjeb biex nindirizzaw in-nuqqas kroniku ta' investiment f'infrastrutturi essenzjali, bħas-sistemi tal-kura tas-saħħa jew tal-edukazzjoni tagħna. Il-membri tagħna huma lesti li jipprovdu pjanijiet ta' investiment fit-tul biex jikkontribwixxu għall-Pjanijiet Nazzjonali għall-Irkupru u r-Reżiljenza, u jappellaw għal rikonoxximent ċar tal-impjegaturi u l-fornituri ta' servizzi ta' interess ġenerali soċjoekonomiċi b'valur miżjud billi jagħmlu s-soċjetà reżiljenti għal kriżijiet futuri. Is-Segretarju Ġenerali taċ-Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi (CEEP), Valeria Ronzitti L-SMEs intlaqtu ħażin mill-kriżi tal-corona. Ħafna miżuri ta' appoġġ għenuhom jegħlbu n-nuqqas ta' likwidità, madankollu issa aktar u aktar SMEs qed jiffaċċaw problemi ta' solvenza. Għalhekk, il-miżuri ta' appoġġ għas-solvenza jridu jsiru parti mill-Programmi Nazzjonali ta' Riforma u Reżiljenza. Għandhom isaħħu wkoll l-investiment fil-ħiliet meħtieġa għat-tranżizzjoni doppja. Fl-aħħar nett, is-Sinjura Willems appellat għal involviment wiesa' tal-partijiet ikkonċernati fit-tfassil u l-implimentazzjoni tal-programmi nazzjonali biex jiġi żgurat il-bilanċ ġust bejn l-investimenti pubbliċi u l-appoġġ għar-riformi meħtieġa. Din ser tkun prekondizzjoni biex jiġu attirati l-investimenti privati meħtieġa biex jixprunaw l-irkupru, l-innovazzjoni u t-tranżizzjoni. Is-Segretarju Ġenerali tal-SME UNITED, Veronique Willems F'dawn iż-żminijiet diffiċli, l-Ewropa ngħaqdet flimkien. Il-Gvernijiet Nazzjonali u l-Istituzzjonijiet Ewropej daħħlu fis-seħħ rispons b'saħħtu u effettiv fuq terminu qasir ta' żmien għall-kriżi, billi jikkontribwixxi għall-ħarsien tal-impjiegi, tad-dħul u tan-negozji. Jeħtieġ li din id-determinazzjoni tkompli hekk kif aħna nsawru u nħaffu l-implimentazzjoni tal-Pjan ta' Rkupru tal-UE, billi naħdmu fi djalogu mill-qrib mas-sħab soċjali, inħejju ekonomija aktar reżiljenti u aktar ġusta, adatta għas-seklu 21. Il-presidenza Portugiża li jmiss (Jannar sa Ġunju 2021) Għalkemm qed niffaċċaw iż-żmien ta' inċertezzi kbar, huwa kruċjali li niffukaw fuq l-irkupru u aktar reżiljenza. L-attivitajiet prinċipali tan-negozju u l-impjiegi b'saħħithom għandhom jinżammu. Irridu ninkoraġġixxu l-investimenti u nsalvaw l-impjiegi. L-użu ta' politiki fiskali u strutturali b'mod aktar attiv fl-ambjent attwali, jekk dawn jintużaw b'mod għaqli, ser jappoġġa l-attività ekonomika. Id-deċiżjoni storika mill-UE li tindirizza din il-kriżi b'rispons fiskali komuni kienet ġest qawwi tas-solidarjetà Ewropea. Kienet ukoll strumentali fl-istabbilizzazzjoni tas-swieq finanzjarji u ser tgħin lill-gvernijiet nazzjonali biex jużaw il-fondi għal investimenti u riformi mmirati. Din hija t-triq it-tajba 'l quddiem.
 Huwa importanti li l-partijiet ikkonċernati, mit-trade unions sal-organizzazzjonijiet tal-impjegaturi u s-soċjetà inġenerali, jiġu inklużi fl-ippjanar tal-azzjoni ta' riforma futura. Neħtieġu kunsens wiesa' dwar ir-riforma u l-miżuri ta' reżiljenza previsti, iżda m'għandniex ninsew li d-deċiżjonijiet jeħtieġ li jittieħdu malajr mingħajr ebda piż amministrattiv bla bżonn. Aħna nemmnu li lkoll ser inkunu nistgħu naċċettaw bidla pożittiva għall-benefiċċju tas-soċjetajiet u l-ekonomija tagħna fil-futur. Il-presidenza Slovena futura (Lulju sa Diċembru 2021)